El Ple condemna les agressions produïdes a València durant la celebració del 9 d'Octubre
03 de novembre 2017

![Imagen 1](/media/kgpd24qv/98pepegil_cuerpo.jpg)

El Ple de l'Ajuntament de Sagunt condemna les agressions produïdes a València durant la celebració del 9 d'Octubre. En sessió ordinària del passat dimarts 31 d'octubre, l'Equip de Govern va presentar una moció condemnant els actes de violència feixista durant la manifestació i demanant la dimissió del delegat del Govern. La moció s’aprovà amb els vots a favor de Compromís, Esquerra Unida, ADN Morvedre, PSPV-PSOE, Iniciativa Porteña i del grup de no adscrits, els vots en contra del Partit Popular i l'abstenció de Ciudadanos.

Els acords d'esta moció es basen en la condemna dels actes de violència feixista, tant verbal com física, que van succeir durant la processó cívica i la manifestació amb motiu del 9 d'Octubre, dia festiu en el País Valencià que commemora l'entrada a la ciutat del rei Jaume I. A més, l'Ajuntament de Sagunt demana la dimissió del delegat del Govern, Juan Carlos Moragues, per no haver garantit la seguretat i el dret de manifestació, així com per permetre la contramanifestació de l'extrema dreta.

La moció també arreplega recolzar el manifest signat per una multitud d'associacions i col·lectius socials i polítics, així com la manifestació convocada per al 28 de novembre amb el lema ‘València contra el feixisme i per les llibertats’. Un altre dels acords se basa a sol·licitar una recerca policial per a identificar els culpables de la concentració il·legal per part de grups d'extrema dreta en la plaça Sant Agustí a València. L'Ajuntament, per la seua banda, es compromet a vigilar amb especial atenció totes aquelles manifestacions feixistes, extremistes de qualsevol tipus i xenòfobes que ocórreguen a Sagunt, no recolzant cap d'estes i denunciant-les immediatament davant els òrgans competents.

El consistori també es compromet a impulsar mesures, projectes i actuacions que tinguen com a objectiu parar i previndre qualsevol situació relacionada amb el feixisme, l'extremisme radical en totes les seues expressions i la xenofòbia, posant especial atenció en la població més jove. Per tot açò, insten les institucions autonòmiques i estatals a portar avant mesures per arraconar i eliminar els grups feixistes, violents i que propaguen la destrucció del nostre sistema democràtic de convivència. A més, donar trasllat d’estos acords a la delegació de Govern, al Ministeri de l'Interior, als grups parlamentari de les Corts i als grups parlamentaris del Congrés dels Diputats.

*   [](http://www.facebook.com/sharer.php?u=https://aytosagunto.es/va/actualitat/el-ple-condemna-les-agressions-produides-a-valencia-durant-la-celebracio-del-9-d-octubre/ "Facebook")
*   [](http://twitter.com/share?url=https://aytosagunto.es/va/actualitat/el-ple-condemna-les-agressions-produides-a-valencia-durant-la-celebracio-del-9-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-condemna-les-agressions-produides-a-valencia-durant-la-celebracio-del-9-d-octubre/ "Linked In")
*   [](mailto:?body=https://aytosagunto.es/va/actualitat/el-ple-condemna-les-agressions-produides-a-valencia-durant-la-celebracio-del-9-d-octubre/)